Document ID: 32001D0334

Neuvoston päätös,
tehty 9 päivänä huhtikuuta 2001,
AKT-EY-kumppanuussopimuksen 96 artiklan mukaisten neuvottelumenettelyjen päättämisestä Fidzin tasavallan kanssa
(2001/334/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon Cotonoussa (Benin) 23 päivänä kesäkuuta 2000 allekirjoitetun AKT-EY-kumppanuussopimuksen sellaisena kuin sitä sovelletaan ennenaikaisesti AKT-EY-ministerineuvoston päätöksellä N:o 1/2000,
ottaa huomioon sisäisen sopimuksen AKT-EY-kumppanuussopimuksen täytäntöönpanemiseksi toteutettavista toimenpiteistä ja noudatettavista menettelyistä sellaisena kuin sitä jo sovelletaan väliaikaisesti jäsenvaltioiden hallitusten edustajien 18 päivänä syyskuuta 2000 tekemällä päätöksellä ja erityisesti sen artiklan 3,
ottaa huomioon komission ehdotuksen,
sekä katsoo seuraavaa:
(1) AKT-EY-kumppanuussopimuksen 9 artiklassa tarkoitettuja olennaisia seikkoja loukattiin, kun Fidzin demokraattisesti valittu hallitus perustuslain vastaisesti syrjäytettiin ja vuoden 1997 perustuslaki kumottiin.
(2) AKT-EY-kumppanuussopimuksen 96 artiklan mukaisesti neuvoteltiin 19 päivänä lokakuuta 2000, jolloin Fidzin viranomaiset selittivät näkökantansa ja sitoutuivat nimenomaisesti perustuslain tarkistamisaikatauluun, vapaiden ja oikeudenmukaisten vaalien pitämiseen kesäkuun 2002 loppuun mennessä ja 19 päivänä toukokuuta tehdystä vallankaappauksesta vastuussa olevien saattamiseen oikeuden eteen.
(3) On otettava myös huomioon edellä mainittua sitoutumista täydentävä Fidzin viimeaikainen myönteinen poliittinen kehitys takaisin kohti demokraattista järjestelmää.
(4) Demokraattinen hallitus on vielä palautettava Fidziin,
ON PÄÄTTÄNYT SEURAAVAA:
1 artikla
Päätetään Fidzin tasavallan kanssa käydyt, AKT-EY-kumppanuussopimuksen 96 artiklan 2 kohdan c alakohdan mukaiset neuvottelut.
2 artikla
Hyväksytään liitteenä olevassa kirjeluonnoksessa esitetyt toimenpiteet AKT-EY-kumppanuussopimuksen 96 artiklan 2 kohdan c alakohdan mukaisina tarvittavina toimenpiteinä.
Neuvosto kumoaa nämä toimenpiteet, kun vapaat ja oikeudenmukaiset vaalit on pidetty ja laillinen hallitus on astunut virkaansa Fidzissä olosuhteissa, joissa varmistetaan ihmisoikeuksien sekä demokratian ja oikeusvaltion periaatteiden kunnioittaminen.
Tätä päätöstä tarkistetaan kuuden kuukauden kuluessa.
3 artikla
Tätä päätöstä noudatetaan sen julkaisemispäivästä Euroopan yhteisöjen virallisessa lehdessä.
Tehty Luxemburgissa 9 päivänä huhtikuuta 2001.

Labels: 10
18
11
5